Europski parlament

Europski parlament je najwyše demokratisce wolene zastupnistwo wobydlerjow Europskeje unije, kotrež so wot lěta 1979 přeco na pjeć lět woli. Hromadźe z Radu Europskeje unije twori wón zakonjedawacy organ EU, potajkim europsku legislatiwu. Jeho sydło je w francoskim Strasbourgu; dalšej oficielnej dźěłowej městnje stej Brüssel a Luksemburg. Po přichodnych wólbach změje europski parlament cyłkownje 750 čłonow.

Europski parlament njeje jenož jenički direktnje woleny organ Europskeje unije, ale tež jenička direktnje wolena mjezynarodna institucija na cyłym swěće. Tuchwilu ma 766 zapósłancow, kotřiž z cyłkownje 160 narodnych stronow pochadźeja a zwjetša jednej wot sydom europskich frakcijow přisłušeja. Najwjetšej frakciji stej Europska ludowa strona (274 sydłow) a Progresiwna alianca socialistow a demokratow (194 sydłow). Z třećej najwjetšej frakciju je Alianca liberalnych a demokratow za Europu (85); z štwórtej najwjetšej Zeleni/Europska swobodna alianca (58). Jedne sydło mjenje maja Europscy konserwatiwni a reformisća (57). Mjeńšej frakciji stej Zjednoćena europska lěwica/Nordiska zelena lěwica (35) a euroskeptiska frakcija Europa swobody a demokratije (31). Wot 17. januara 2017 je italski zapósłanc Antonio Tajani jako naslědnik Němca Martina Schulza (SPD) z předsydu parlamenta.

Přichodne europske wólby wotměja so w nalěću 2019.

 Wotkazy 

 Webstrona Europskeho parlamenta 
 Internetna telewizija parlamenta 

Kategorija:Europska unija
Kategorija:Parlament
Kategorija:Załožene 1979